છેલ્લા બે માસ દરમ્યાન અસંખ્ય ડેન્ગ્યુના દર્દીઓ ખાનગી હોસ્પીટલોમાં સારવાર લઇ રહ્યાનું પ્રુફ સાથે કોંગી કોર્પોરેટરે બહાર પાડયું હતું ત્યારે આરોગ્ય વિભાગ ઘાંઘો થઇ ગયો હતો અને દર સપ્તાહે ત્રણ-ચાર દર્દીઓ હોવાના ગાણા ગાયા બાદ અચાનક 18 ડેન્ગ્યુના કેસ એક જ દિવસમાં મનપાના ચોપડે નોંધાયા હતા. જેના ઉપરથી સાબિત થાય છે કે ડેન્ગ્યુ વિરોધી કામગીરીમાં ફકત આરોગ્ય વિભાગ ડીંડક કરી રહ્યું છે અને સાચા આંકડાઓ લોકોને આપવામાં નથી આવતા. રાજકોટની 40 થી વધુ હોસ્પીટલોમાં ડેન્ગ્યુના દર્દીઓ સારવાર લઇ રહ્યાનું આજરોજ બહાર આવ્યું છે તેમજ છેલ્લા બે માસમાં પાંચ વ્યકિતનો ડેન્ગ્યુએ ભોગ લીધો છે છતા તંત્ર દ્વારા વન-ડે વન રોડ તેમજ વન-ડે થ્રી વોડ સફાઇ ઝુંબેશ નામે નાટક ચલાવી લોકોના આરોગ્ય સાથે ચેડા કરવામાં આવી રહ્યા છે.